pythainlp/thaigov-v2-corpus-22032023 huggingface dataset:
วันพฤหัสบดีที่ 17 กุมภาพันธ์ 2565
ความคืบหน้าการใช้สิทธิโครงการคนละครึ่ง ระยะที่ 4
ความคืบหน้าการใช้สิทธิโครงการคนละครึ่ง ระยะที่ 4 จากข้อมูลสะสม ณ วันที่ 14 กุมภาพันธ์ 2565 ณ เวลา 23.00 น. พบว่า มีผู้ใช้สิทธิจำนวน 23.67 ล้านราย มียอดการใช้จ่ายรวม 28,310.3 ล้านบาท
นายพรชัย ฐีระเวช ผู้อำนวยการสำนักงานเศรษฐกิจการคลัง ในฐานะโฆษกกระทรวงการคลัง เปิดเผยความคืบหน้าการใช้สิทธิโครงการคนละครึ่ง ระยะที่ 4 (โครงการฯ ระยะที่ 4) โดยจากข้อมูลสะสม ณ วันที่ 14 กุมภาพันธ์ 2565 ณ เวลา 23.00 น. พบว่า มีผู้ใช้สิทธิจำนวน 23.67 ล้านราย มียอดการใช้จ่ายรวม 28,310.3 ล้านบาท แบ่งเป็นเงินที่ประชาชนจ่าย 14,346.6 ล้านบาท และรัฐร่วมจ่าย 13,963.7 ล้านบาท และมียอดใช้จ่ายสะสมแบ่งตามประเภทตามร้านค้า ได้แก่ ร้านอาหารและเครื่องดื่ม 11,024.3 ล้านบาท ร้านธงฟ้า 5,224.6 ล้านบาท ร้าน OTOP 1,306.5 ล้านบาท ร้านค้าทั่วไป 10,221.2 ล้านบาท ร้านบริการ 489.2 ล้านบาท และกิจการขนส่งสาธารณะ 44.5 ล้านบาท ทั้งนี้ มีประชาชนที่กดยืนยันสิทธิเข้าร่วมโครงการฯ ระยะที่ 4 แล้ว จำนวน 25.31 ล้านราย จากจำนวนผู้ใช้จ่ายโครงการคนละครึ่ง ระยะที่ 3 จำนวน 26.35 ล้านราย และมีประชาชนทั่วไปที่ไม่ได้เข้าร่วมโครงการคนละครึ่งระยะที่ 3 ลงทะเบียนเข้าร่วมโครงการฯ ระยะที่ 4 สำเร็จแล้ว 9.2 แสนราย สำหรับผู้ประกอบการเข้าร่วมโครงการฯ ระยะที่ 4 มีผู้ประกอบการเข้าร่วมแล้วจำนวน 1.34 ล้านราย โดยเป็นผู้ประกอบการรายใหม่ 17,459 ราย
โฆษกกระทรวงการคลังยังได้กล่าวเน้นย้ำว่า สำหรับประชาชนทั่วไปที่ไม่ได้เข้าร่วมโครงการคนละครึ่งระยะที่ 3 ที่ลงทะเบียนเข้าร่วมโครงการฯ ระยะที่ 4 สำเร็จ จะสามารถเริ่มใช้สิทธิได้วันแรกในวันที่ 17 กุมภาพันธ์ จนถึงวันที่ 30 เมษายน 2565
สำนักงานเศรษฐกิจการคลัง
โทร. 08-5842-7102 , 08-5842-7103, 08-5842-7104 ,08-5842-7105
08-5842-7106, 08-5842-7107, 08-5842-7108 , 08-5842-7109 (เวลาทำการ 08.30 – 16.30 น.)
ไปรษณีย์อิเล็กทรอนิกส์ halfhalf@fpo.go.th
ธนาคารกรุงไทย จำกัด (มหาชน) โทร. 02-111-1122 (ตลอด 24 ชั่วโมง)
วันอาทิตย์ที่ 17 เมษายน 2565
บขส. เตรียมรถโดยสารรองรับการเดินทางกลับเข้ากรุงเทพฯ หลังเทศกาลสงกรานต์ 2565
คาดวันนี้มีผู้โดยสารเดินทางมากกว่า 3 หมื่นคน
วันนี้ (17 เมษายน 2565) นายสัญลักข์ ปัญวัฒนลิขิต กรรมการผู้จัดการใหญ่ บริษัท ขนส่ง จำกัด กระทรวงคมนาคม เข้าตรวจความพร้อมอำนวยความสะดวกและให้บริการประชาชนเดินทางกลับเข้ากรุงเทพฯ ณ สถานีขนส่งผู้โดยสารกรุงเทพ (จตุจักร) พร้อมกล่าวว่า บริษัท ขนส่ง จำกัด (บขส.) ได้มีการจัดแผนการเดินรถเพื่อรองรับการเดินทางกลับเข้ากรุงเทพฯ ของประชาชน โดยเมื่อวันที่ 16 เมษายน 2565 มีผู้โดยสารใช้บริการรถโดยสารเข้า-ออก กรุงเทพฯ จำนวน 58,813 คน ใช้รถโดยสาร (รถ บขส. รถร่วม รถตู้) จำนวน 5,325 เที่ยว โดยเป็นการเดินทางขาเข้ากรุงเทพฯ จำนวน 2,777 เที่ยว มีผู้โดยสารเดินทาง จำนวน 34,270 คน ส่วนการเดินทางขาออก จำนวน 2,548 เที่ยว มีผู้โดยสารเดินทาง จำนวน 24,543 คน
สำหรับวันนี้ (17 เมษายน 2565) มีการคาดการณ์จำนวนผู้โดยสารที่จะใช้บริการรถโดยสาร (รถ บขส. รถร่วม รถตู้) ในเที่ยวขาเข้ากรุงเทพฯ จึงได้จัดรถโดยสาร จำนวน 3,700 เที่ยว รองรับผู้โดยสารได้ประมาณ 38,000 คน ส่วนการเดินทางเที่ยวขาออก ได้จัดรถโดยสาร จำนวน 3,210 เที่ยว รองรับผู้โดยสารเดินทางได้ประมาณ 25,000 คน
กรรมการผู้จัดการใหญ่ บขส. กล่าวเพิ่มเติมว่า บขส. ได้ประสานขอความร่วมมือไปยังองค์การขนส่งมวลชนกรุงเทพ (ขสมก.) จัดรถโดยสารมารับผู้โดยสาร บริเวณชานชาลาขาเข้า เพื่อระบายผู้โดยสารไปยังสถานีรถไฟฟ้า BTS และเส้นทางอื่น ๆ รวมทั้งได้ประสานวิทยุ จส.100 สวพ.91 ประชาสัมพันธ์และขอความร่วมมือผู้ประกอบการรถแท็กซี่เข้ามารับผู้โดยสารบริเวณชานชาลาขาเข้า ช่วงเวลา 05.00 - 07.00 น. เพื่ออำนวยความสะดวกและลดความแออัดบริเวณชานชาลาขาเข้าสถานีขนส่งผู้โดยสารกรุงเทพ (จตุจักร)
ทั้งนี้ ยังได้เน้นย้ำในเรื่องของมาตรการความปลอดภัย โดยรถโดยสารทุกคันที่นำมาวิ่งให้บริการ ต้องตรวจเช็คสภาพให้พร้อมใช้งาน ติดตั้งระบบ GPS ควบคุมความเร็วบนรถโดยสาร ไม่เกิน 90 กิโลเมตรต่อชั่วโมง ในเส้นทางสายยาวที่มีระยะทางเกิน 400 กิโลเมตร ต้องจัดให้มีพนักงานขับรถ 2 คน มีการตรวจสารเสพติดและแอลกอฮอล์ พนักงานขับรถ ในส่วนมาตรการป้องกัน และควบคุมการแพร่ระบาดของโรคติดเชื้อไวรัส COVID-19 บขส. ได้ดำเนินการตามมาตรการ COVID Free Setting สำหรับบริการขนส่งสาธารณะ อาทิ มีการเช็คทำความสะอาดสถานีขนส่ง งดการเสิร์ฟอาหารบนรถ มีการเว้นระยะห่างในสถานีขนส่ง และจัดให้มีการระบายอากาศที่ดีและเพียงพอ นอกจากนี้ พนักงานประจำรถ บขส. มีการตรวจหาเชื้อไวรัส COVID-19 แบบ Antigen Test Kit หรือ ATK ทุก 3 วัน รวมทั้งขอความร่วมมือ ผู้โดยสาร สวมหน้ากากอนามัยหรือหน้ากากผ้าขณะใช้บริการที่สถานีขนส่งและบนรถโดยสารตลอดการเดินทาง รวมทั้งให้ลงทะเบียนผ่านแอปพลิเคชันไทยชนะหรือแพลตฟอร์มไทยชนะทุกครั้งที่ใช้บริการรถโดยสารสาธารณะและที่สถานีขนส่งผู้โดยสารด้วย
วันอังคารที่ 12 เมษายน 2565
นายกฯ กล่าวถ้อยแถลงในการประชุมเชิงยุทธศาสตร์ว่าด้วยโรคไม่ติดต่อและเป้าหมายการพัฒนาที่ยั่งยืน เน้นย้ำแผนการเตรียมความพร้อมด้านภัยฉุกเฉินทางสาธารณสุข พร้อมแลกเปลี่ยนความสำเร็จระบบหลักประกันสุขภาพถ้วนหน้า
นายกฯ กล่าวถ้อยแถลงในการประชุมเชิงยุทธศาสตร์ว่าด้วยโรคไม่ติดต่อและเป้าหมายการพัฒนาที่ยั่งยืน เน้นย้ำแผนการเตรียมความพร้อมด้านภัยฉุกเฉินทางสาธารณสุข พร้อมแลกเปลี่ยนความสำเร็จระบบหลักประกันสุขภาพถ้วนหน้า
วันนี้ (12 เมษายน 2565) เวลา 19.27 น. ตามเวลาประเทศไทย (หรือเท่ากับเวลา 12.27 น. ของกรุงอักกรา) ณ กรุงอักกรา สาธารณรัฐกานา พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ได้ร่วมกล่าวถ้อยแถลงในการประชุมเชิงยุทธศาสตร์ระหว่างประเทศว่าด้วยโรคไม่ติดต่อและเป้าหมายการพัฒนาที่ยั่งยืน (International Strategic Dialogue Meeting on Non-Communicable Diseases (NCDs) and Sustainable Development Goals (SDGs)) ผ่านรูปแบบการประชุมแบบ hybrid โดยนายธนกร วังบุญคงชนะ โฆษกประจำสำนักนายกรัฐมนตรี เปิดเผยสาระสำคัญของถ้อยแถลง ดังนี้
นายกรัฐมนตรีชื่นชมรัฐบาลกานา รัฐบาลนอร์เวย์ และองค์การอนามัยโลก ที่ริเริ่มจัดเวทีเพื่อเสริมสร้างความร่วมมือระหว่างประเทศในการป้องกันและควบคุมปัญหาโรคไม่ติดต่อครั้งนี้ โดยที่ผ่านมาไทยได้ดำเนินการอย่างแข็งขันเพื่อบรรลุเป้าหมายการพัฒนาที่ยั่งยืน รวมถึงเป้าหมาย SDG 3.4 เรื่องการลดอัตราการตายก่อนวัยอันควรจากโรคไม่ติดต่อลงหนึ่งในสาม และเป้าหมาย SDG 3.8 เรื่องการบรรลุหลักประกันสุขภาพถ้วนหน้า ภายในปี 2573 ซึ่งไทยประสบความสำเร็จในการขยายการเข้าถึงบริการสุขภาพระบบหลักประกันสุขภาพถ้วนหน้าครอบคลุมประชากรมากกว่าร้อยละ 99.6 ตั้งแต่ปี 2564 มากที่สุดในภูมิภาคเอเชียตะวันออกเฉียงใต้ ขณะเดียวกัน รัฐบาลกำหนดให้การแก้ไขปัญหาโรคไม่ติดต่อเป็นวาระแห่งชาติ ร่วมมือกับทุกภาคส่วนกำหนดยุทธศาสตร์และแผนงานในระดับชาติ กำหนดให้รายงานผลต่อคณะรัฐมนตรี รวมทั้งส่งเสริมการลงทุนด้านการส่งเสริมสุขภาพ
นอกจากนี้ นายกรัฐมนตรีเห็นว่าการแพร่ระบาดของโควิด-19 ส่งผลให้การบริการที่เกี่ยวข้องกับโรคไม่ติดต่อมีข้อจำกัดและท้าทาย ซึ่งควรบรรจุเรื่องการป้องกันและรักษาโรคไม่ติดต่อในแผนการเตรียมความพร้อมภัยฉุกเฉินทางสาธารณสุขทั้งในระดับชาติ ภูมิภาค และระหว่างประเทศ รวมทั้งเห็นว่า ระบบหลักประกันสุขภาพที่ครอบคลุมและเข้มแข็งจะสนับสนุนการเข้าถึงบริการสาธารณสุขได้ดียิ่งขึ้น ซึ่งไทยพร้อมแบ่งปันประสบการณ์ และส่งเสริมความร่วมมือกับประเทศต่าง ๆ พร้อมยืนยันคำมั่นที่จะปฏิบัติตามปฏิญญาทางการเมืองของการประชุมระดับสูงของสมัชชาสหประชาชาติ ครั้งที่ 3 ว่าด้วยการป้องกันและการควบคุมโรคไม่ติดต่อ เพื่อขับเคลื่อนการบรรลุเป้าหมาย SDG 3.4 และเป้าหมายอื่น ๆ ด้านสุขภาพเพื่อความเป็นอยู่ที่ดีของประชาชน
อนึ่ง การประชุมเชิงยุทธศาสตร์ฯ นี้ มีวัตถุประสงค์เพื่อติดตามความคืบหน้าในการปฏิบัติตามปฏิญญาทางการเมืองของการประชุมระดับสูงของสมัชชาสหประชาชาติ ครั้งที่ 3 ว่าด้วยการป้องกันและการควบคุมโรคไม่ติดต่อ (Political declaration of the third high-level meeting of the General Assembly on the prevention and control of NCDs) ซึ่งผู้นำประเทศและรัฐบาลในภูมิภาคต่าง ๆ ได้เข้าร่วมกล่าวถ้อยแถลงดังกล่าวเพื่อเน้นย้ำประเด็นสุขภาพให้เป็นส่วนหนึ่งของทุกนโยบาย (health in all policies) ในระดับประเทศ โดยไทยได้มีส่วนสำคัญในการผลักดันความร่วมมือและประเด็นด้าน NCDs และหลักประกันสุขภาพถ้วนหน้า (Universal Health Coverage: UHC) ให้มีความคืบหน้ามาอย่างต่อเนื่อง
วันเสาร์ที่ 20 พฤศจิกายน 2564
ประธานคณะกรรมาธิการกิจการศาล องค์กรอิสระ องค์กรอัยการ รัฐวิสาหกิจ องค์การมหาชน และกองทุนสภาผู้เเทนราษฏร
นำคณะตรวจเยี่ยมศูนย์ฝึกการบิน สถาบันการบินพลเรือน
นางสาวภัคณัฏฐ์ มากช่วย รองผู้ว่าการฝ่ายบริหาร รักษาการแทนผู้ว่าการสถาบันการบินพลเรือน พันจ่าอากาศเอก พันศักดิ์ เนินทราย ผู้อำนวยการกองวิชาบริการการจราจรทางอากาศ รักษาการรองผู้ว่าการฝ่ายวิชาการ สถาบันการบินพลเรือน นาวาอากาศโท อภิชาติ วาทะวัฒนะ ผู้อำนวยการศูนย์ฝึกการบิน คณะผู้บริหาร และครูการบิน ร่วมให้การต้อนรับนายจิรายุ ห่วงทรัพย์ ประธานคณะกรรมาธิการกิจการศาล องค์กรอิสระ องค์กรอัยการ รัฐวิสาหกิจ องค์การมหาชน และกองทุนสภาผู้เเทนราษฏร พร้อมด้วยคณะทำงาน ในโอกาสเดินทางมาตรวจเยี่ยมการดำเนินงานของศูนย์ฝึกการบิน สบพ. และรับฟังการบรรยายสรุปภารกิจและหน้าที่ ผลการดำเนินงานโครงการสำคัญทั้งในปัจจุบันและอนาคต ยุทธศาสตร์การดำเนินงาน ปัญหาและอุปสรรค พร้อมมอบข้อเสนอแนะให้ สบพ. ในการเพิ่มขีดความสามารถในการผลิตและพัฒนาบุคลากรด้านการบิน ด้วยการสร้างเครือข่ายพันธมิตรทางวิชาการทั้งภาครัฐ และเอกชน รวมถึงหน่วยงานในอุตสาหกรรมการบินที่เกี่ยวข้อง โดยในวันเดียวกันนี้ ทางคณะฯ ได้เข้าเยี่ยมชมห้องปฏิบัติการการเรียนการสอนของศูนย์ฝึกการบิน อาทิ ห้องปฏิบัติการ Flight Simulator และโรงเก็บอากาศยานและศูนย์ซ่อมอากาศยาน ในระหว่างวันที่ 19 - 20 พฤศจิกายน 2564 ณ ศูนย์ฝึกการบิน สบพ. อ.หัวหิน จ.ประจวบคีรีขันธ์
วันอังคารที่ 28 มิถุนายน 2565
โครงการ 80 ปี กระทรวงอุตสาหกรรม 8,000 กิโลกรัม รีไซเคิล สู่สังคม
โครงการ 80 ปี กระทรวงอุตสาหกรรม 8,000 กิโลกรัม รีไซเคิล สู่สังคม
วันนี้ (27 มิถุนายน 2565) เวลา 10.00 น. นายกอบชัย สังสิทธิสวัสดิ์ ปลัดกระทรวงอุตสาหกรรม เป็นประธานกิจกรรมรับมอบกระดาษ จำนวน 80 รีม จาก บริษัทเอสซีจี แพคเกจจิ้ง จำกัด (มหาชน) หรือ SCGP และการแลกเปลี่ยนกระดาษเก่าเป็นกระดาษรีมใหม่ (Old for New) โดยมี นายวิชาญ จิตร์ภักดี ประธานเจ้าหน้าที่บริหาร SCGP และคณะผู้บริหารบริษัทฯ และผู้อำนวยการกองต่าง ๆ ในสำนักงานปลัดกระทรวงอุตสาหกรรม เข้าร่วมกิจกรรมอย่างพร้อมเพรียง ณ ห้องโถง ชั้น 1 อาคารสำนักงานปลัดกระทรวงอุตสาหกรรม
กิจกรรมดังกล่าวจัดขึ้น เพื่อกระตุ้นการมีส่วนร่วมเพื่อให้บุคลากรภายในส่งกระดาษใช้งานแล้ว นำเข้า “โครงการ 80 ปี กระทรวงอุตสาหกรรม 8,000 กิโลกรัม รีไซเคิล สู่สังคม” ซึ่งปัจจุบัน ได้ส่งกระดาษไม่ใช้แล้วเกินกว่าเป้าหมาย 8,000 กิโลกรัม โดย สำนักงานปลัดกระทรวงอุตสาหกรรม ส่งเศษกระดาษ รวมจำนวน 1,840 กก. คิดเป็นร้อยละ 20 เป็นอันดับ 1 จาก 7 หน่วยงานในสังกัดกระทรวงอุตสาหกรรม และมีแผนจะนำเศษกระดาษที่รวมได้ รีไซเคิลเป็นผลิตภัณฑ์ต่าง ๆ เช่น กระดาษถ่ายเอกสาร เตียงสนาม ชุดเฟอร์นิเจอร์กระดาษ ฯลฯ เพื่อมอบให้แก่องค์กรสาธารณะต่อไป
วันจันทร์ที่ 18 ตุลาคม 2564
กรมศุลกากรชี้แจงกรณีของหายจากพัสดุไปรษณีย์ระหว่างประเทศ ด่วนพิเศษ (EMS)
ตามที่มีกระแสข่าว เมื่อวันที่ 15 ตุลาคม 2564 เกี่ยวกับสิ่งของพร้อมลอตเตอรี่ หายไประหว่างการส่งพัสดุจากประเทศเกาหลีมายังประเทศไทย และมีการนำส่งต่อไปให้ผู้รับที่จังหวัดอุดรธานี ทำให้เกิดข้อสงสัยว่าของในกล่องพัสดุดังกล่าว หายไปได้อย่างไร
วันนี้ (17 ตุลาคม 2564) นายชัยยุทธ คำคุณ ที่ปรึกษาด้านพัฒนาระบบควบคุมทางศุลกากร ในฐานะโฆษกกรมศุลกากร เปิดเผยว่า ตามที่มีกระแสข่าว เมื่อวันที่ 15 ตุลาคม 2564 เกี่ยวกับสิ่งของพร้อมลอตเตอรี่ หายไประหว่างการส่งพัสดุจากประเทศเกาหลีมายังประเทศไทย และมีการนำส่งต่อไปให้ผู้รับที่จังหวัดอุดรธานี ทำให้เกิดข้อสงสัยว่าของในกล่องพัสดุดังกล่าว หายไปได้อย่างไร
กรมศุลกากร ได้ทราบเรื่องและมิได้นิ่งนอนใจ จึงได้ทำการตรวจสอบข้อมูลดังกล่าวทันที พบว่าพัสดุดังกล่าวเป็นพัสดุ ems หมายเลข ES298145501 KR ซึ่งทาง บริษัท ไปรษณีย์ไทย จำกัด เป็นผู้รับและได้ตรวจคัดโดยเจ้าหน้าที่ศุลกากร เมื่อวันที่ 11 ตุลาคม 2564 เวลา 12.56 น. ซึ่งเจ้าหน้าที่ศุลกากรได้ตรวจสอบรายละเอียดตามที่ปรากฏบนเอกสารหน้ากล่อง เห็นว่า เป็นของที่ไม่มีความเสี่ยง จึงมิได้เปิดกล่อง และส่งให้บริษัท ไปรษณีย์ไทย จำกัด เพื่อนำส่งไปให้ผู้รับบริการต่อไป ทั้งนี้การปฏิบัติพิธีการดังกล่าว สอดคล้องกับภาพถ่ายหีบห่อที่ปรากฎ พบว่าหีบห่อไม่ได้ถูกเปิดตรวจโดยศุลกากร เพราะไม่มีเทปกาวพลาสติกใส ที่ระบุข้อความว่า "เปิดตรวจ/ปิดผนึก โดยพนักงานศุลกากรร่วมกับพนักงานไปรษณีย์ Examined/Sealed by Customs and Postal Officers" ดังนั้น การสูญหายที่เกิดขึ้นจึงไม่ได้เกี่ยวข้องกับเจ้าหน้าที่กรมศุลกากร
สำหรับขั้นตอนของการเปิดตรวจพัสดุที่มาจากต่างประเทศนั้น จะเป็นการทำงานร่วมกันระหว่างเจ้าหน้าที่ศุลกากรและเจ้าหน้าที่ของบริษัท ไปรษณีย์ไทย จำกัด หากเจ้าหน้าที่ศุลกากรมีข้อสงสัยว่าพัสดุดังกล่าวมีความเสี่ยง จำเป็นต้องเปิดตรวจ เจ้าหน้าที่ศุลกากรจะแจ้งให้เจ้าหน้าที่ของบริษัท ไปรษณีย์ไทย จำกัด ทำการเปิดกล่องพัสดุ และเจ้าหน้าที่ศุลกากรจะเป็นผู้ตรวจสิ่งของภายใน และทำการบันทึก เมื่อตรวจเรียบร้อย และไม่พบสิ่งผิดปกติใด ๆ ก็จะทำการปิดกล่อง โดยเจ้าหน้าที่ไปรษณีย์ไทย จำกัด ด้วยเทปกาวพลาสติกใสระบุข้อความว่า "เปิดตรวจ/ปิดผนึก โดยพนักงานศุลกากรร่วมกับพนักงานไปรษณีย์ Examined/Sealed by Customs and Postal Officers" ตามรอยต่อที่เปิดกล่องให้เรียบร้อย โดยการทำงานในขั้นตอนนี้ จะมีกล้องวงจรปิดบันทึกการทำงานของเจ้าหน้าที่
หากท่านมีข้อสงสัยสามารถติดต่อสอบถามได้ที่ กรมศุลกากร สำนักงานศุลกากรกรุงเทพ ส่วนบริการศุลกากรไปรษณีย์ หมายเลขโทรศัพท์ 0-2575-1002
วันพุธที่ 22 มิถุนายน 2565
รมต.สำนักนายกฯ ยืนยันเพิ่มสลากเข้าระบบแน่นอน เริ่ม 17 ก.ค นี้ ตั้งเป้าในปีนี้ต้องมีสลากในระบบไม่ต่ำกว่า 10 ล้านใบ หวังขับเคลื่อนสู่ระบบ ศก.ดิจิทัล รองรับสังคมไร้เงินสด ตามนโยบายรัฐ
นายอนุชา นาคาศัย รัฐมนตรีประจำสำนักนายกรัฐมนตรี ในฐานะประธานคณะกรรมการแก้ไขปัญหาการจำหน่ายสลากเกินราคา พร้อมด้วย พันโท หนุน ศันสนาคม ผู้อำนวยการสำนักงานสลากกินแบ่งรัฐบาล  แถลงต่อผู้สื่อข่าวถึงความคืบหน้าการแก้ไขปัญหาสลากเกินราคา
วันนี้ (วันที่ 21 มิถุนายน 2565) เวลา 16.00 น. ที่ห้องประชุมอเนกประสงค์ ชั้น 3 สำนักงานสลากกินแบ่งรัฐบาล นายอนุชา นาคาศัย รัฐมนตรีประจำสำนักนายกรัฐมนตรี ในฐานะประธานคณะกรรมการแก้ไขปัญหาการจำหน่ายสลากเกินราคา พร้อมด้วย พันโท หนุน ศันสนาคม ผู้อำนวยการสำนักงานสลากกินแบ่งรัฐบาล แถลงต่อผู้สื่อข่าวถึงความคืบหน้าการแก้ไขปัญหาสลากเกินราคา
รัฐมนตรีประจำสำนักนายกรัฐมนตรี กล่าวว่า การจำหน่ายสลาก 2 งวดที่ผ่านมา ประสบความสำเร็จอย่างมากในการแก้ไขปัญหา สลากเกินราคา ทำให้เห็นว่า สลากราคา 80 บาทมีอยู่จริง ประชาชนให้ความสนใจสนับสนุนระบบของการขายสลากดิจิทัล ผ่านแอป "เป๋าตัง" เพราะเชื่อมั่นในระบบและความปลอดภัยเทคโนโลยีสนเทศ เนื่องจากเป็นการดำเนินการโดยหน่วยงานรัฐ ประกอบกับซื้อสลากเลขที่ตนเองต้องการได้ในราคา 80 บาท และมีระบบการแจ้งเตือนเมื่อถูกรางวัล ในส่วนของการขึ้นเงินรางวัลงวดที่ผ่านมาก็สะดวก ง่าย ไม่ยุ่งยาก ถือเป็นการตอกย้ำถึงความพร้อมในการดำเนินการ ตอบโจทก์ ความต้องการของประชาชน
นายอนุชาฯ ย้ำ การจำหน่ายสลากดิจิทัล ผ่านแอป “เป๋าตัง” นอกจากจะบรรเทาความรุนแรงของปัญหาสลากเกินราคาที่เรื้อรังมานาน ยังตอบสนองนโยบายของรัฐบาล ที่ให้ความสำคัญต่อการเข้าสู่ระบบเศรษฐกิจดิจิทัล ด้วยการปรับปรุงระบบบริการต่าง ๆ บนแพลตฟอร์มดิจิทัล เพื่อยกระดับคุณภาพชีวิตของประชาชนให้ดียิ่งขึ้นควบคู่กับความพร้อมของสังคมไร้เงินสด ที่จะนำไปสู่การยกระดับการแข่งขันในด้านสังคมเศรษฐกิจดิจิทัลของประเทศ โครงการสลากดิจิทัล ที่จำหน่ายสลากผ่านแอป “เป๋าตัง” ซึ่งถือว่าเป็น "ซุปเปอร์แอป" ของรัฐบาล ถือว่าเป็นก้าว ที่สำคัญของการเข้าสู่สังคมไร้เงินสด นอกเหนือจากอีกหลายโครงการที่รัฐบาลได้พัฒนาแพลตฟอร์มต่าง ๆ จนประสบผลสำเร็จ
สำหรับมาตรการต่างๆ ในการแก้ไขปัญหาสลากเกินราคา นอกเหนือจากโครงการจำหน่ายสลากผ่านแพลตฟอร์มหรือสลากดิจิทัลแล้ว ยังมีความคืบหน้าในส่วนของโครงการจุดจำหน่าย "สลาก80" ซึ่งในงวด 16 กรกฎาคมนี้ จะมีทั้งหมด 677 จุด ทั่วประเทศ และโครงการรับสมัครผู้ซื้อ-จองล่วงหน้าสลากฯ ที่มีผู้สมัครเข้ามาจำนวนมากนั้น ขณะนี้ได้ ได้คัดกรองและตรวจคุณสมบัติใกล้แล้วเสร็จ คาดว่าจะดำเนินการคัดเลือกได้ภายในเดือนกรกฎาคมนี้ ในส่วนของเพิ่มปริมาณสลากฯ นายอนุชาฯ ระบุว่า จะมีการเพิ่มจำนวนสลากเข้าในระบบแน่นอน โดยจะเริ่มเพิ่มจำนวนสลาก ตั้งแต่วันที่ 17 กรกฎาคม 2565 เป็นต้นไป ส่วนจะเพิ่มจำนวนเท่าใดนั้น คณะกรรมการสลากกินแบ่งรัฐบาลจะมีการพิจารณาในการประชุมพรุ่งนี้ (23 มิถุนายน 2565) ตั้งเป้าภายในปีนี้ จำนวนสลากดิจิทัลในแอป "เป๋าตัง" ไม่น้อยกว่า 10 ล้านใบ
วันเสาร์ที่ 19 มีนาคม 2565
รัฐมนตรีว่าการกระทรวงยุติธรรม ควง 2 อธิบดีเดินตลาดแจงสิทธิเยียวยา การช่วยเหลือของกองทุนยุติธรรม และการไกล่เกลี่ยหนี้
รัฐมนตรีว่าการกระทรวงยุติธรรม ควง 2 อธิบดีเดินตลาดแจงสิทธิเยียวยา การช่วยเหลือของกองทุนยุติธรรมและการไกล่เกลี่ยหนี้ ขอประชาชนช่วยเป็นกระบอกเสียงชี้หากเป็นไปได้จะประชาสัมพันธ์ด้วยตัวเองทุกพื้นที่ เผยยอดประมูลทรัพย์สินยาเสพติดครั้งแรกขายได้ 6.2 ล้านบาท
นายสมศักดิ์ เทพสุทิน รัฐมนตรีว่าการกระทรวงยุติธรรม กล่าวว่า สำนักตรวจสอบทรัพย์สินคดียาเสพติด สำนักงาน ป.ป.ส. ร่วมกับ ป.ป.ส.ภาค 3 จัดงานขายทอดตลาดทรัพย์สินของกองทุนป้องกันปราบปรามและแก้ไขปัญหายาเสพติด ครั้งที่ 1/2565 เมื่อวันที่ 18 มี.ค. 2565 ที่ตลาดเทิดไท (ตาลคู่) จ.นครราชสีมา มีรายการทรัพย์สินที่ดำเนินการขายทอดตลาด ประกอบด้วย 1.ทองรูปพรรณ 91 รายการ น้ำหนักรวม 1,527.46 กรัม ขายได้ 45 รายการ เป็นเงินทั้งสิ้น 4,530,000 บาท 2. ที่ดิน 27 รายการ เป็นที่ดินของพื้นที่ภาคตะวันออกเฉียงเหนือตอนล่าง ได้แก่ จ.ชัยภูมิ 2 รายการ จ.นครราชสีมา 6 รายการ จ.อำนาจเจริญ 2 รายการ จ.ยโสธร 2 รายการ และจ.อุบลราชธานี 15 รายการ โดยแบ่งเป็นที่ดินพร้อมสิ่งปลูกสร้าง 7 รายการ ที่ดินทำการเกษตร15 รายการ และที่ดินว่างเปล่า 5 รายการ ซึ่งมีผู้เข้าร่วมประมูล 23 ราย ผลการประมูล ทองรูปประพรรณประมูลออก 44 รายการ รวมเป็นเงิน 1,728,700 และที่ดิน 10 รายการเป็นเงิน 4,530,000 บาท รวมเป็นเงิน 6,258,700 บาท โดยเงินที่ได้จากการประมูลจะนำเข้ากองทุนป้องกันปราบปราม และแก้ไขปัญหายาเสพติด เพื่อใช้ในงานด้านการป้องกันและปราบปรามยาเสพติดต่อไป
นายสมศักดิ์ กล่าวอีกว่า ในช่วงบ่าย ตนพร้อมด้วย นายเรืองศักดิ์ สุวารี อธิบดีกรมคุ้มครองสิทธิและเสรีภาพ นางทัศนีย์ เปาอินทร์ อธิบดีกรมบังคับคดี นายวิเชียร ไชยสอน ผู้อำนวยการสำนักงานยุติธรรมจังหวัดนครราชสีมา และนายมนินธ์ สุทธิวัฒนานิติ ผู้อำนวยการสำนักงานกองทุนยุติธรรม ได้เดินตลาด เพื่อประชาสัมพันธ์ สิทธิต่างๆที่ประชาชนมีสิทธิตามกฎหมาย เช่น การเยียวยาผู้เสียหาย กองทุนยุติธรรม รวมทั้งงานมหกรรมไกล่เกลี่ยหนี้สินและยุติธรรมพบประชาชน ให้กับพ่อค้าแม่ค้าและประชาชนที่มาซื้อของ เพื่อให้ทุกคนรับรู้ถึงสิทธิและกิจกรรมต่างๆ หลังจากที่ พล.อ.ประยุทธ์ จันทร์โอชา นายกรัฐมนตรี ประกาศว่าปี 2565 จะเป็นปีแห่งการแก้หนี้ แต่หากใครมางานไม่ได้ก็ไปติดต่อที่ศูนย์ไกล่เกลี่ยทั่วประเทศได้ แต่จะไม่ได้รับสิทธิพิเศษเท่าในงาน ซึ่งการจัดงานมหกรรมไกล่เกลี่ยหนี้สินและยุติธรรมพบประชาชน เราจะเดินทางไปจัดยังทุกภาคทั่วประเทศ เพื่อให้ทุกพื้นที่เข้าถึงให้มากที่สุด ซึ่งนอกจากการจัดงานไกล่เกลี่ยหนี้สินแล้ว เรายังจะมีการรับเรื่องราวร้องทุกข์ ประชาสัมพันธ์งานของทุกหน่วยงานในกระทรวง และแจ้งสิทธิต่างๆให้ประชาชนได้รับทราบด้วย ซึ่งตนก็ขอให้ประชาชนช่วยเป็นกระบอกเสียงอีกแรงด้วย
"หากเป็นไปได้ผมจะลงไปประชาสัมพันธ์ให้ประชาชนรับทราบด้วยตัวเอง ทั้งเรื่องไกล่เกลี่ยหนี้และสิทธิต่างๆที่ประชาชนชนจะได้รับตามกฎหมาย ซึ่งหากประชาชนได้รับความเดือดร้อน ไม่ได้รับความเป็นธรรมและต้องการได้รับความช่วยเหลือ สามารถติดต่อไปยังสำนักงานยุติธรรมจังหวัด และกองทุนยุติธรรมได้ทุกจังหวัดทั่วประเทศ หรือโทรสายด่วน 1111 กด 77 ได้ตลอด"นายสมศักดิ์ กล่าว
วันพฤหัสบดีที่ 30 กันยายน 2564
ขสมก. ปรับเปลี่ยนเวลาให้บริการรถโดยสารประจำทาง เพื่อให้สอดคล้องกับมติที่ประชุม ศบค.
เป็นให้บริการ เวลา 05.00 - 22.00 น. (เวลา 22.00 น. คือ เวลาที่รถโดยสารคันสุดท้าย ออกจากท่าปลายทาง) ตั้งแต่วันที่ 1 ตุลาคม 2564 เป็นต้นไป
องค์การขนส่งมวลชนกรุงเทพ (ขสมก.) กระทรวงคมนาคม ปรับเปลี่ยนเวลาให้บริการรถโดยสารประจำทาง จากเดิมให้บริการ เวลา 05.00 - 21.00 น. (เวลา 21.00 น. คือ เวลาที่รถโดยสารคันสุดท้าย ออกจากท่าปลายทาง) เป็นให้บริการ เวลา 05.00 - 22.00 น. (เวลา 22.00 น. คือ เวลาที่รถโดยสารคันสุดท้าย ออกจากท่าปลายทาง) ตั้งแต่วันที่ 1 ตุลาคม 2564 เป็นต้นไป เพื่อให้สอดคล้องกับมติที่ประชุมศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (ศบค.)
นางพนิดา ทองสุข รองผู้อำนวยการฝ่ายบริหาร รักษาการแทน ผู้อำนวยการองค์การขนส่งมวลชนกรุงเทพ เปิดเผยว่า ตามมติที่ประชุม ศบค. เมื่อวันที่ 27 กันยายน 2564 เห็นชอบให้มีการลดระยะเวลา การห้ามออกนอกเคหสถาน จากเดิม เวลา 21.00 - 04.00 น. ปรับลดลงเป็นเวลา 22.00 - 04.00 น. และอนุญาตให้ห้างสรรพสินค้า เปิดกิจการได้ถึง เวลา 21.00 น. ตั้งแต่วันที่ 1 ตุลาคม 2564 เป็นต้นไป ขสมก. จึงจัดแผนการเดินรถโดยสาร ให้สอดคล้องกับมติที่ประชุม ศบค. โดยมีรายละเอียด ดังนี้
1. ปรับเปลี่ยนเวลาให้บริการรถโดยสารประจำทาง จากเดิมให้บริการ เวลา 05.00 - 21.00 น. (เวลา 21.00 น. คือ เวลาที่รถโดยสารคันสุดท้าย ออกจากท่าปลายทาง) เป็นให้บริการ เวลา 05.00 - 22.00 น. (เวลา 22.00 น. คือ เวลาที่รถโดยสารคันสุดท้าย ออกจากท่าปลายทาง) ตั้งแต่วันที่ 1 ตุลาคม 2564 เป็นต้นไป หรือจนกว่าจะมีคำสั่งเปลี่ยนแปลงเป็นอย่างอื่น โดยเพิ่มความถี่ในการปล่อยรถ ช่วงเวลาเร่งด่วนเช้า (05.00 - 08.00 น.) และช่วงเวลาเร่งด่วนเย็น ถึงเวลาก่อนรถโดยสารหยุดให้บริการ (16.00 - 22.00 น.) ให้มีระยะห่างกัน  ไม่เกิน 5 - 10 นาที หรือจัดเดินรถให้สอดคล้องกับความต้องการใช้บริการของประชาชน
2. ให้บริการรถโดยสาร วันธรรมดา 22,000 เที่ยว/วัน วันเสาร์ - วันอาทิตย์ 18,000 - 20,000 เที่ยว/วัน หรือจัดเดินรถให้สอดคล้องกับความต้องการใช้บริการของประชาชนในแต่ละช่วงเวลา
3. ปล่อยรถโดยสารคันสุดท้าย ออกจากท่าปลายทาง จากเดิม เวลา 21.00 น. เป็นเวลา 22.00 น. พร้อมปรับเพิ่มความถี่ ในช่วงการปล่อยรถ 3 คันสุดท้ายให้มีระยะห่างกัน 5 - 10 นาที ซึ่งรถโดยสาร 3 คันสุดท้าย จะติดป้ายข้อความบ่งชี้บริเวณหน้ารถโดยสาร ดังนี้
3.1 เหลือรถ 2 คันสุดท้าย
3.2 เหลือรถ 1 คันสุดท้าย
3.3 รถคันสุดท้าย
ทั้งนี้ ขอความร่วมมือผู้ใช้บริการปฏิบัติตามมาตรการเว้นระยะห่างทางสังคม (Social Distancing) อย่างเคร่งครัด เพื่อป้องกันการแพร่ระบาดของโรคติดเชื้อไวรัส COVID-19 ได้แก่ การสวมหน้ากากอนามัยทุกครั้งขณะใช้บริการรถโดยสาร นั่งหรือยืนตามจุดที่กำหนด กรณีผู้ใช้บริการเต็มจะต้องรอใช้บริการรถโดยสารคันถัดไป รวมทั้งขอความร่วมมือผู้ใช้บริการ เตรียมตัวกลับบ้านก่อนเวลา 20.00 น. เพื่อลดความแออัดของผู้ใช้บริการบนรถโดยสาร ในช่วงเวลาก่อนรถโดยสารหยุดให้บริการ (21.00 - 22.00 น.) ซึ่งจะทำให้การดำเนินการตามมาตรการเว้นระยะห่างทางสังคมบนรถโดยสาร เป็นไปอย่างมีประสิทธิภาพ
วันอาทิตย์ที่ 29 พฤษภาคม 2565
“ชัยวุฒิ” เผยนายกฯ หนุนยกเกษตรไทยสู่ “สมาร์ท ฟาร์ม” ปิดจุดอ่อนปัญหาราคาตกต่ำ-ติดปีกส่งออกอาหารป้อนตลาดโลก
“ชัยวุฒิ” เผยนายกฯ หนุนยกเกษตรไทยสู่ “สมาร์ท ฟาร์ม” ปิดจุดอ่อนปัญหาราคาตกต่ำ-ติดปีกส่งออกอาหารป้อนตลาดโลก
“ชัยวุฒิ”รมว.ดีอีเอสเผยนายกรัฐมนตรีนโยบายชัดยกระดับเกษตรกรไทยด้วยดิจิทัลปูพรมโครงการนำร่อง“สมาร์ทฟาร์ม”ทั่วประเทศกำจัดจุดอ่อนราคาสินค้าเกษตรผันผวนเพิ่มขีดความสามารถแข่งขันตลาดส่งออกอาหารโลก
นายชัยวุฒิธนาคมานุสรณ์รัฐมนตรีว่าการกระทรวงดิจิทัลเพื่อเศรษฐกิจและสังคม(ดีอีเอส)กล่าวว่ารัฐบาลภายใต้การนำของพลเอกประยุทธ์จันทร์โอชานายกรัฐมนตรีมีนโยบายส่งเสริมการยกระดับเกษตรไทยด้วยเทคโนโลยีดิจิทัลที่ผ่านมาดำเนินโครงการนำร่องการเกษตรอัจฉริยะ(สมาร์ทฟาร์ม)ครอบคลุมเกือบทุกจังหวัดทั่วประเทศโดยสนับสนุนให้มีการนำเทคโนโลยีและอุปกรณ์อัจฉริยะต่างๆเข้ามาใช้ทำการเกษตรได้แก่โดรนไอโอที(Internet of Things)รวมถึงเรื่องแพลตฟอร์มต่างๆ
ปัจจุบันเป็นช่วงเวลาของการขยายผลกับสิ่งที่รัฐบาลนำร่องไปให้เพื่อขยายพื้นที่ลงไปถึงทุกตำบลทุกหมู่บ้านโดยรัฐบาลเตรียมแผนการจัดสรรงบประมาณสนับสนุนตลอดจนการจัดส่งทีมงานเข้าไปส่งเสริมอย่างเต็มที่ต่อไปในอนาคต
“ท่านนายกฯได้มุ่งเน้นว่าประเทศไทยเราเป็นประเทศที่ส่งออกอาหารเป็นผู้ผลิตอาหารเพราะมีพื้นที่เกษตรที่อุดมสมบูรณ์แต่หัวใจสำคัญต้องส่งเสริมให้การทำเกษตรของเราทันสมัยมีประสิทธิภาพโดยการนำเทคโนโลยีสมัยใหม่เทคโนโลยีดิจิทัลมาใช้เพื่อปรับปรุงการทำงานของพี่น้องเกษตรกรให้ประสิทธิภาพทำงานได้ดีขึ้นมีรายได้ที่สูงขึ้น นี่คือหัวใจที่สำคัญที่ท่านนายกฯมุ่งเน้นคือการนำเทคโนโลยีดิจิทัลมาใช้ในการเกษตรให้กลายเป็นสมาร์ทฟาร์มให้เป็นการเกษตรสมัยใหม่”นายชัยวุฒิกล่าว
ทั้งนี้ปัญหาสำคัญของเกษตรกรคือราคาสินค้าเกษตรซึ่งบางครั้งอาจมีราคาที่ไม่ดีเพราะต้องขายแข่งขันกับประเทศเพื่อนบ้านหรือประเทศอื่นๆ ดังนั้นหัวใจสำคัญที่จะทำให้สามารถแข่งขันกับประเทศต่างๆได้ต้องหาวิธีการลดต้นทุนโดยทำการเกษตรให้ทันสมัยมีประสิทธิภาพด้วยการนำเทคโนโลยีดิจิทัลเข้ามาใช้ปรับปรุงการทำงานแบบเกษตรดั้งเดิมให้เป็นเกษตรแบบสมัยใหม่หรือสมาร์ทฟาร์มซึ่งจะกลายเป็นจุดสำคัญที่ให้เกษตรกรไทยแข่งขันได้สามารถส่งออกสินค้าไปสู้กับประเทศต่างๆได้
***********
วันพฤหัสบดีที่ 28 กรกฎาคม 2565
“ชัยวุฒิ” ร่วมพิธีทำบุญตักบาตรถวายพระราชกุศล ถวายสัตย์ปฏิญาณเพื่อเป็นข้าราชการที่ดีและพลังของแผ่นดิน เนื่องในโอกาสวันเฉลิมพระชนมพรรษา 28 กรกฎาคม 2565
“ชัยวุฒิ” ร่วมพิธีทำบุญตักบาตรถวายพระราชกุศล ถวายสัตย์ปฏิญาณเพื่อเป็นข้าราชการที่ดีและพลังของแผ่นดิน เนื่องในโอกาสวันเฉลิมพระชนมพรรษา 28 กรกฎาคม 2565
เมื่อวันที่28กรกฎาคม2565นายชัยวุฒิธนาคมานุสรณ์รัฐมนตรีว่าการกระทรวงดิจิทัลเพื่อเศรษฐกิจเเละสังคม(ดีอีเอส) เข้าร่วมในพิธีทำบุญตักบาตรถวายพระราชกุศลเนื่องในโอกาสวันเฉลิมพระชนมพรรษาพระบาทสมเด็จพระเจ้าอยู่หัว28กรกฎาคม2565และเข้าร่วมในพิธีถวายสัตย์ปฏิญาณเพื่อเป็นข้าราชการที่ดีและพลังของแผ่นดินเนื่องในโอกาสวันเฉลิมพระชนมพรรษาพระบาทสมเด็จพระเจ้าอยู่หัว28กรกฎาคม2565ณเวทีใหญ่ท้องสนามหลวง
***********
วันศุกร์ที่ 27 สิงหาคม 2564
ปลดล็อก! ม.ธรรมศาสตร์ สามารถนำเข้าวัคซีน - ยา - เวชภัณฑ์ รักษาโควิดได้
....
เว็บไซต์ราชกิจจานุเบกษา เผยแพร่ประกาศข้อบังคับมหาวิทยาลัยธรรมศาสตร์ ว่าด้วยการจัดการบริการทางการแพทย์และการสาธารณสุขในสถานการณ์การแพร่ระบาดของโรคติดเชื้อไวรัสโคโรนา 2019 พ.ศ. 2564
.
สาระสำคัญ คือ มหาวิทยาลัยธรรมศาสตร์จะสามารถจัดหา ผลิต ขาย นำเข้า หรือขออนุญาตและออกใบอนุญาต การขึ้นทะเบียนยา วัคซีน เวชภัณฑ์ อุปกรณ์การแพทย์ ฯลฯ เพื่อใช้ในการรับมือกับสถานการณ์การแพร่ระบาดของโรคโควิด-19 ได้ ตั้งแต่วันที่ 27 ส.ค. 64 เป็นต้นไป
.
อ่านเพิ่มเติม คลิกhttp://www.ratchakitcha.soc.go.th/.../2564/E/197/T_0068.PDF
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันศุกร์ที่ 13 พฤษภาคม 2565
นายกฯ ย้ำการแก้ปัญหาเศรษฐกิจในภูมิภาคในช่วงการรับประทานอาหารค่ำซึ่งประธานาธิบดีแห่งสหรัฐอเมริกาเป็นเจ้าภาพ
นายกฯ ย้ำการแก้ปัญหาเศรษฐกิจในภูมิภาคในช่วงการรับประทานอาหารค่ำซึ่งประธานาธิบดีแห่งสหรัฐอเมริกาเป็นเจ้าภาพ
วันนี้ (12 พฤษภาคม 2565) เวลา 18.00 น. ณ ทำเนียบประธานาธิบดีแห่งสหรัฐอเมริกา ประธานาธิบดีแห่งสหรัฐอเมริกาเป็นเจ้าภาพงานเลี้ยงอาหารค่ำเพื่อเป็นเกียรติแก่ผู้นำอาเซียน ในโอกาสนี้ นายธนกร วังบุญคงชนะ โฆษกประจำสำนักนายกรัฐมนตรี เปิดเผยถึงสาระสำคัญที่พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ได้กล่าวกับประธานาธิบดีสหรัฐฯ และผู้นำประเทศสมาชิกอาเซียนอื่นๆ ดังนี้
นายกรัฐมนตรีขอบคุณประธานาธิบดีสหรัฐฯ ที่เป็นเจ้าภาพจัดการประชุมสุดยอดอาเซียน-สหรัฐ และการเลี้ยงอาหารค่ำในวันนี้ นายกรัฐมนตรีเห็นว่าประเทศสมาชิกอาเซียนมีความเป็นหนึ่งเดียว (solidarity) มาโดยตลอด ในฐานะสมาชิกอาเซียนไทยยินดีที่สหรัฐฯ กลับมาให้ความสำคัญ และมีปฏิสัมพันธ์กับภูมิภาคอาเซียนอีกครั้ง และเชื่อมั่นว่าวันนี้เป็นโอกาสที่ดีที่จะมีการหารือร่วมกันในทุกมิติ
ในส่วนของ มิติความมั่นคง เรามีความร่วมมือที่ดี และความเข้าใจซึ่งกันและกันอยู่แล้ว ซึ่งไทยยึดมั่นหลักการอธิปไตยมาโดยตลอด ซึ่งนายกรัฐมนตรีได้เน้นย้ำว่าอาเซียนและสหรัฐฯ จะต้องให้ความสำคัญความร่วมมือด้านเศรษฐกิจ โดยเฉพาะการบรรเทาผลกระทบด้านเศรษฐกิจต่อประชาชน จากสถานการณ์ในเวทีโลก อาทิ ราคาพลังงานที่สูงขึ้น ภาวะเงินเฟ้อ และผลกระทบอื่น ๆ
ดังนั้น ควรเริ่มหารือในแนวทางการแก้ปัญหาเศรษฐกิจแห่งอนาคตร่วมกัน รวมทั้งร่วมผลักดันการให้ความช่วยเหลือด้านมนุษยธรรมตั้งแต่วันนี้
วันศุกร์ที่ 11 กุมภาพันธ์ 2565
SME D Bank ผนึก ซีพี ออลล์ หนุน ‘เอสเอ็มอีไทย’ ขยายตลาดเพิ่มรายได้ พาติดปีกจับคู่ธุรกิจ ‘เพิ่มช่องทางจำหน่ายสินค้า SME’ ผ่าน ‘เซเว่นฯ’ ปีที่ 3
SME D Bank ธนาคารเพื่อเอสเอ็มอีไทย ร่วมกับ บมจ.ซีพี ออลล์ สานต่อโครงการ “เพิ่มช่องทางจำหน่ายสินค้า SME” ปีที่ 3 สร้างโอกาสผู้ประกอบการเอสเอ็มอี นำสินค้าจำหน่ายผ่านร้านเซเว่น อีเลฟเว่น (7-11), All Online , ทเวนตี้โฟร์  ช้อปปิ้ง และร้านยาเอ็กซ์ต้าพลัส
นางสาวนารถนารี รัฐปัตย์ กรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือ SME D Bank เปิดเผยว่า จากสถานการณ์แพร่ระบาดของโควิด-19 ที่ยังส่งผลกระทบต่อผู้ประกอบการเอสเอ็มอีไทย โดยเฉพาะด้านช่องทางขายที่ถูกจำกัด ส่งผลให้รายได้ลดลง ดังนั้น SME D Bank ธนาคารเพื่อเอสเอ็มอีไทย ร่วมมือกับ บริษัท ซีพี ออลล์ จำกัด (มหาชน) ผู้บริหารเซเว่น อีเลฟเว่น (7-11) และเซเว่น เดลิเวอรี่ ร่วมจัดโครงการจับคู่ธุรกิจ “เพิ่มช่องทางจำหน่ายสินค้า SME” ประจำปี 2565 ซึ่งนับเป็นการจัดต่อเนื่องปีที่ 3 เปิดโอกาสให้กับผู้ประกอบการเอสเอ็มอีที่เป็นลูกค้า SME D Bank ได้นำเสนอสินค้า เพื่อเพิ่มโอกาสจะเข้าวางจำหน่ายผ่านช่องทางตลาดต่าง ๆ ของซีพี ออลล์ ทั้งออฟไลน์และออนไลน์ เช่น ร้านเซเว่น อีเลฟเว่น (7-11), All Online , ทเวนตี้โฟร์ ช้อปปิ้ง และร้านยา เอ็กซ์ต้า พลัส เป็นต้น ช่วยผลักดันให้สินค้าเข้าถึงผู้บริโภคได้ง่ายและทั่วถึง สนับสนุนให้ผู้ประกอบการขยายตลาด เพิ่มรายได้ สามารถดำเนินธุรกิจไปได้ด้วยดี
สำหรับโครงการดังกล่าว เปิดกว้างให้กลุ่มสินค้าหลากหลาย ไม่ว่าจะเป็นสินค้าอุปโภคบริโภค ผลิตภัณฑ์เกษตรแปรรูป ผลิตภัณฑ์เพื่อสุขภาพ เครื่องสำอาง ของใช้ในชีวิตประจำวัน ฯลฯ สิ่งสำคัญต้องเป็นสินค้าที่มีจุดเด่นและเอกลักษณ์เฉพาะตัว รวมทั้ง กำลังการผลิตที่เพียงพอต่อความต้องการ และกระบวนการผลิตได้มาตรฐาน เช่น ได้รับมาตรฐานจากสำนักงานคณะกรรมการอาหารและยา (อย.) เครื่องหมายการผลิตปลอดภัยมาตรฐานระดับโลกอย่าง GMP หรือเครื่องหมายมาตรฐานอาหารฮาลาล สำหรับผู้ประกอบการที่สนใจสมัครผ่านทางออนไลน์ฟรี เพียงสแกน QR Code ในโปสเตอร์ประชาสัมพันธ์ ตั้งแต่วันนี้ถึงเดือนตุลาคม 2565 โดยในแต่ละรอบสมัครภายในวันที่ 25 ของทุกเดือน สมัครก่อนมีสิทธิ์ก่อน ด่วน! รับจำนวนจำกัด จากนั้นจะเข้าสู่กระบวนการคัดเลือกต่อไป สอบถามข้อมูลเพิ่มเติมได้ที่ Call Center โทร.1357
สำหรับกิจกรรม “เพิ่มช่องทางจำหน่ายสินค้า SME” ในช่วง 2 ปีที่ผ่านมามีผู้ประกอบการสมัครมากกว่า 300 ราย นำเสนอสินค้ากว่า 400 รายการ เบื้องต้นได้รับการคัดเลือกเข้าวางขายสินค้าผ่านเครือข่ายของซีพี ออลล์ เช่น บริษัท สมาร์ทไซเอนซ์ จำกัด จำหน่ายโปรตีนไข่ขาว ตรา Hemomin , บริษัท เคียงมูล พลังงานยั่งยืน (ประเทศไทย) จำกัด จำหน่ายถ่านไม้ไผ่อัดแท่งดูดกลิ่น และร้าน พีพี เฟรม สุโขทัย จำหน่ายกรอบรูปไม้ เป็นต้น
นายยุทธศักดิ์ ภูมิสุรกุล ประธานเจ้าหน้าที่บริหาร (รษก.) บริษัท ซีพี ออลล์ จำกัด (มหาชน) ผู้บริหารเซเว่น อีเลฟเว่น และเซเว่น เดลิเวอรี่ กล่าวว่า ซีพี ออลล์ มีนโยบายและความมุ่งมั่นในการสนับสนุนธุรกิจเอสเอ็มอีให้เติบโตอย่างยั่งยืน โดยล่าสุดได้จัดตั้งศูนย์ 7 สนับสนุนเอสเอ็มอี ดำเนินงานภายใต้ภารกิจ “3 ให้” ได้แก่ ให้ช่องทางขาย ให้ความรู้ และให้การสนับสนุน ถือเป็นการสร้างโอกาสให้กับผู้ประกอบการที่ต้องการพัฒนาและยกระดับสินค้า เพื่อวางจำหน่ายผ่านช่องทางการขายที่มีประสิทธิภาพ โดยบริษัทจะเป็นช่องทางการจำหน่ายสินค้าส่งถึงมือผู้บริโภคโดยตรง พร้อมเป็นส่วนหนึ่งที่สนับสนุนธุรกิจเอสเอ็มอี ให้สามารถรับมือและดำเนินธุรกิจ ก้าวผ่านทุกวิกฤตได้อย่างมั่นคง
วันเสาร์ที่ 19 มิถุนายน 2564
รัฐบาลเปิดลงทะเบียนโครงการ ”ยิ่งใช้ยิ่งได้” 21 มิ.ย นี้ 4 ล้านสิทธิ สะสม e-Voucher สูงสุด 7,000 บาท เมื่อใช้จ่ายครบ 60,000 บาท คาดเงินเข้าสู่ระบบเศรษฐกิจ 268,000 ล้านบาท
รัฐบาลเปิดลงทะเบียนโครงการ ”ยิ่งใช้ยิ่งได้” 21 มิ.ย นี้ 4 ล้านสิทธิ สะสม e-Voucher สูงสุด 7,000 บาท เมื่อใช้จ่ายครบ 60,000 บาท คาดเงินเข้าสู่ระบบเศรษฐกิจ 268,000 ล้านบาท
นายอนุชา บูรพชัยศรี โฆษกประจำสำนักนายกรัฐมนตรีเชิญชวนผู้สนใจร่วมโครงการ “ยิ่งใช้ยิ่งได้” ซึ่งจะเปิดให้ลงทะเบียนในวันจันทร์ที่ 21 มิถุนายน 2564 เป็นวันแรก ตั้งแต่เวลา 06.00 น. – 22.00 น. ผ่านเว็บไซต์ www.ยิ่งใช้ยิ่งได้.com หรือผ่าน g-Wallet บนแอปพลิเคชัน “เป๋าตัง” ทุกวันเป็นต้นไป จนกว่าจะครบ 4 ล้านสิทธิ เริ่มใช้จ่ายจริง 1 กรกฎาคม 2564 นี้ เพื่อกระตุ้นการบริโภคภายในประเทศผ่านผู้มีกำลังซื้อซึ่งหากเข้าร่วมเต็มจำนวน 4 ล้านคน ใช้จ่ายเต็มสิทธิ จะทำให้มีเม็ดเงินเข้าสู่ระบบเศรษฐกิจของประเทศ 240,000 ล้านบาท และเมื่อมีการนำ e-Voucher กลับมาใช้ก็จะมีเงินเข้าสู่ระบบเศรษฐกิจเพิ่มอีก 28,000 ล้านบาท รวมเป็น 268,000 ล้านบาท
ทั้งนี้ โครงการ “ยิ่งใช้ยิ่งได้” เป็นการใช้จ่ายค่าสินค้าหรือบริการ เช่น ค่าอาหาร เครื่องดื่ม สินค้าทั่วไป ค่าบริการนวด สปา ทำผมทำเล็บ (ไม่รวมถึงสลากกินแบ่ง เครื่องดื่มแอลกอฮอล์ ยาสูบ บัตรกำนัล (gift voucher) บัตรเงินสด (gift card) และสินค้าหรือบริการที่เป็นการชำระค่าสินค้าหรือบริการล่วงหน้า) ผ่านกระเป๋าเงินอิเล็กทรอนิกส์โดยภาครัฐ (g-Wallet) บนแอปพลิเคชัน “เป๋าตัง” ระหว่างวันที่ 1 กรกฎาคม – 30 กันยายน 2564 กับผู้ประกอบการจดทะเบียนภาษีมูลค่าเพิ่มที่ติดตั้งแอปพลิเคชัน “ถุงเงิน” ที่เข้าร่วมโครงการ โดยจะได้รับวงเงินสนับสนุนในรูปของบัตรกำนัลอิเล็กทรอนิกส์ (e-Voucher)  ทั้งนี้ วงเงินใช้จ่ายที่จะนำมาคำนวณสิทธิ e-Voucher ไม่เกิน 60,000 บาทต่อคน ยอดใช้จ่ายที่นำมาคำนวณสิทธิต้องไม่เกิน 5,000 บาทต่อคนต่อวัน และจะได้รับสิทธิ e- Voucher สะสมสูงสุดไม่เกิน 7,000 บาทต่อคน ตลอดระยะเวลาโครงการ โดยยอดใช้จ่ายจริงตั้งแต่ 1-40,000 บาทแรก ได้รับ e-Voucher ร้อยละ 10 ของยอดใช้จ่าย แต่ไม่เกิน 4,000 บาทต่อคน และยอดใช้จ่ายจริงตั้งแต่ 40,001-60,000 บาท ได้รับ e-Voucher ร้อยละ 15 ของยอดใช้จ่าย แต่ไม่เกิน 3,000 บาทต่อคน ซึ่งสิทธิ e-Voucher จะคืนเป็นวงเงินใน g-Wallet ทุกวันที่ 7 ของเดือนถัดไปโดยสามารถใช้จ่ายด้วย e -Voucher ได้ตั้งแต่เดือนสิงหาคม- 31 ธันวาคม 2564 ทั้งนี้ e -Voucher “โครงการยิ่งใช้ยิ่งได้” ไม่สามารถแลกเป็นเงินสดได้
โฆษกประจำสำนักนายกรัฐมนตรียังย้ำคุณสมบัติผู้ที่มีสิทธิเข้าร่วมโครงการ ฯ ว่า เป็นประชาชนสัญชาติไทย อายุตั้งแต่ 18 ปีขึ้นไป ไม่เป็นผู้ถือบัตรสวัสดิการแห่งรัฐหรือได้รับสิทธิโครงการเพิ่มกำลังซื้อให้แก่ผู้ที่ต้องการความช่วยเหลือเป็นพิเศษ หรือไม่ใช้สิทธิโครงการคนละครึ่งระยะที่ 3  นอกจากนี้ ยังมีโครงการ "คนละครึ่ง ระยะที่ 3" ที่ยังสามารถลงทะเบียนได้ทุกวัน จนกว่าจะครบ 31 ล้าน ตั้งแต่เวลา 06.00 – 22.00 น. ขณะเดียวกัน ก็อยากเชิญชวนผู้ที่ยังมีวงเงินสิทธิ์เหลือในโครงการ "เราชนะ " วางแผนใช้จ่ายก่อนที่วงเงินสิทธิจะสิ้นสุดในวันที่ 30 มิถุนายนนี้ เพื่อให้ทุกท่านได้รับประโยชน์จากโครงการ ฯ ที่เข้าร่วมสูงสุดและเต็มประสิทธิภาพด้วย
------------------------
วันจันทร์ที่ 7 กุมภาพันธ์ 2565
กรมทางหลวง ขยายทางหลวงหมายเลข 344 สายอำเภอบ้านบึง - บรรจบทางหลวงหมายเลข 331 จังหวัดระยอง
6 เลน แล้วเสร็จ รองรับ EEC
กรมทางหลวง (ทล.) กระทรวงคมนาคม โดยสำนักก่อสร้างทางที่ 2 ดำเนินการโครงการก่อสร้างขยายทางหลวงหมายเลข 344 สายอำเภอบ้านบึง - บรรจบทางหลวงหมายเลข 331 (หนองปรือ)รวมสะพานข้ามแยกหนองชากแล้วเสร็จ ระยะทางยาวประมาณ 12.3 กิโลเมตร ในพื้นที่จังหวัดชลบุรีตามนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม ที่ต้องการพัฒนาทางหลวงรองรับระเบียงเศรษฐกิจภาคตะวันออก
ทางหลวงหมายเลข 344 เริ่มต้นที่ กม.0 ถนนสุขุมวิท ซึ่งอยู่ในพื้นที่จังหวัดชลบุรี ช่วง กม. ที่ 94+080 สิ้นสุด กม. ที่ 269+101 บนทางหลวงหมายเลข 3 ในพื้นที่อำเภอแกลง จังหวัดระยอง โดยมีระยะทางยาวทั้งหมดประมาณ 102.24 กิโลเมตร เดิมเป็นถนนผิวทางแอสฟัลท์ 4 ช่องจราจร ไป-กลับ และมีการปรับปรุงขยายผิวจราจรเป็นส่วนใหญ่แล้ว ยังคงเหลือช่วงบริเวณอำเภอบ้านบึง จังหวัดชลบุรี ที่ยังไม่ได้มีการปรับปรุง ประกอบกับทางหลวงหมายเลข 344 เป็นเส้นทางหลักที่สามารถใช้เป็นเส้นทางขนส่งสินค้าและเส้นทางท่องเที่ยวไปยังจังหวัดระยอง จันทบุรี และตราด ได้ในระยะทางที่ใกล้ที่สุด ทล. จึงได้ทำการขยายเพิ่มช่องจราจร เพื่อรองรับปริมาณจราจรในเขตพื้นที่โครงการพัฒนาระเบียงเศรษฐกิจพิเศษภาคตะวันออก (Eastern Economic Corridor: EEC) ซึ่งเป็นโครงการภายใต้พระราชบัญญัติเขตพัฒนาพิเศษภาคตะวันออกที่เริ่มประกาศใช้ตั้งแต่ปี 2561 โดยโครงการนี้ช่วยส่งเสริมเศรษฐกิจในภาคตะวันออกของประเทศไทย ในพื้นที่ 3 จังหวัด คือ จังหวัดชลบุรี ระยอง และฉะเชิงเทรา
โครงการก่อสร้างทางหลวงหมายเลข 344 สายอำเภอบ้านบึง - บรรจบทางหลวงหมายเลข 331 (แยกหนองปรือ) ลักษณะเป็นมาตรฐานทางชั้นพิเศษ ขยายช่องจราจรจาก 4 ช่องจราจร เป็น 6 ช่องจราจร ไป-กลับ โดยขยายทั้งด้านไหล่ด้านในและขยายไหล่ด้านนอก ผิวทางคอนกรีตและมีเกาะกลาง เขตทางกว้าง 60 เมตร ยกเว้นช่วงทางแยก กม. ที่ 13 บริเวณสะพานข้ามแยกทางเข้าบ้านบึง เขตทางกว้าง 80 เมตร ช่วงทางแยกบ้านบึงพัฒนาไประยอง กม. ที่ 16 ทางหลวงหมายเลข 3138 เขตทางกว้าง 80 เมตร และบริเวณสี่แยกหนองชาก กม. ที่ 22 เขตทางกว้าง 80 เมตร รวมสะพานข้ามแยกหนองซาก ระหว่าง
กม. ที่ 12+700 - 25+000 ระยะทางยาวประมาณ 12.30 กิโลเมตร รวมงานติดตั้งไฟฟ้าแสงสว่าง และไฟสัญญาณจราจรบนทางหลวง งบประมาณ 1,196,859,600 บาท
โครงการดังกล่าวก่อสร้างแล้วเสร็จจะเชื่อมโยงกับโครงข่ายทางหลวงสายอื่น ๆ เช่น ทล.349 และ ทล.3289 ซึ่งจะช่วยส่งเสริมด้านคุณภาพชีวิต เศรษฐกิจ และสังคมของจังหวัด ช่วยป้องกันชีวิต และทรัพย์สินของประชาชนได้เป็นอย่างมาก โดยเพิ่มช่องจราจร ลดไฟสัญญาณจราจร แก้ไขปัญหาการจราจรติดขัดช่วงทางแยกหนองชากและแยกอ่างเวียน ปัญหาน้ำท่วมขัง รวมทั้งลดอุบัติเหตุบริเวณจุดกลับรถแยกทักษิณ และแยกจุฬาภรณ์ที่เดิมไม่มีไฟสัญญาณจราจร ทล. ขอความร่วมมือผู้ใช้ทาง “ชีวิตวิถีใหม่ ขับขี่อย่างปลอดภัย ไร้อุบัติเหตุ” ขับขี่ด้วยความระมัดระวังเพื่อความปลอดภัยของตัวท่านและผู้ร่วมทาง ประชาชนสามารถสอบถามเส้นทางการเดินทางได้ที่สายด่วนกรมทางหลวง โทร. 1586 (โทรฟรีทุกเครือข่ายตลอด 24 ชั่วโมง)
วันอังคารที่ 21 กันยายน 2564
รมว.วธ. เป็นประธานกล่าวเปิดโครงการ สัมมนาสัญจร ส่งเสริมการสร้างภาพยนตร์เพื่อส่งเสริมศิลปวัฒนธรรม และการท่องเที่ยวประจำปีงบประมาณ พ.ศ. ๒๕๖๔ รูปแบบออนไลน์ ของจังหวัดชลบุรี
เปิดโครงการ สัมมนาสัญจร ส่งเสริมการสร้างภาพยนตร์เพื่อส่งเสริมศิลปวัฒนธรรม และการท่องเที่ยวประจำปีงบประมาณ พ.ศ. ๒๕๖๔ รูปแบบออนไลน์ ของจังหวัดชลบุรี
วันที่ ๒๑ กันยายน ๒๕๖๔ เวลา ๑๐.๐๐ น. นายอิทธิพล คุณปลื้ม รัฐมนตรีว่าการกระทรวงวัฒนธรรม เป็นประธานกล่าวเปิดโครงการ สัมมนาสัญจร ส่งเสริมการสร้างภาพยนตร์เพื่อส่งเสริมศิลปวัฒนธรรม และการท่องเที่ยวประจำปีงบประมาณ พ.ศ. ๒๕๖๔ รูปแบบออนไลน์ ของจังหวัดชลบุรี โดยมีนางยุพา ทวีวัฒนะกิจบวร ปลัดกระทรวงวัฒนธรรมกล่าวรายงาน มีนายภัครธรณ์ เทียนไชย ผู้ว่าราชการจังหวัดชลบุรี กล่าวคำปรารภ และมีวิทยากร ผู้ทรงคุณวุฒิ สำนักงานวัฒนธรรมจังหวัดทั่วประเทศ และผู้ที่สนใจ เข้าร่วมผ่านระบบออนไลน์ ZOOM
วันอังคารที่ 18 มกราคม 2565
รฟม. ลงพื้นที่ตรวจการปฏิบัติงานก่อสร้าง โครงการรถไฟฟ้าสายสีเหลือง ช่วงลาดพร้าว - สำโรง
--------------------------------------------------------
การรถไฟฟ้าขนส่งมวลชนแห่งประเทศไทย (รฟม.) กระทรวงคมนาคม โดยสำนักงานความปลอดภัย อาชีวอนามัยและสภาพแวดล้อมในการทำงาน (สปอ.) ลงพื้นที่ตรวจสอบความปลอดภัยในการปฏิบัติงานก่อสร้างโครงการรถไฟฟ้าสายสีเหลือง ช่วงลาดพร้าว-สำโรง บริเวณสถานีลาดพร้าว สถานีภาวนา และสถานีโชคชัย 4 โดยได้ตรวจสอบอุปกรณ์และมาตรการความปลอดภัยการทำงานในที่สูง การป้องกันวัสดุตกหล่น และเน้นย้ำให้เจ้าหน้าที่ทุกคนปฏิบัติตามมาตรฐานความปลอดภัยอย่างเคร่งครัด ตามนโยบาย “การก่อสร้างปลอดภัย 100%” ตลอดจนให้ปฏิบัติตามมาตรการป้องกันการแพร่ระบาดของเชื้อไวรัส COVID-19 ตามข้อกำหนดของกระทรวงสาธารณสุข ติดตามข้อมูลโครงการฯ ได้ที่เว็บไซต์ www.mrta-yellowline.com และไลน์ : @mrtyellowline
วันพุธที่ 2 กุมภาพันธ์ 2565
กรมการขนส่งทางราง สรุปข้อมูลการเดินทางของประชาชน ด้วยระบบรางช่วงเทศกาลตรุษจีน 2565 ระหว่างวันที่ 28 ม.ค - 1 ก.พ. 65
รวม 5 วัน มีผู้ใช้บริการะบบราง รวม  3,264,078 คน แบ่งเป็น รถไฟระหว่างเมือง 163,091 คน และระบบรถไฟฟ้า  3,100,987 คน   มีอุบัติเหตุทางราง รวมจำนวน 7 ครั้ง มีผู้เสียชีวิต 4 ราย ผู้บาดเจ็บ 1 ราย และมีระบบรถไฟฟ้าขัดข้องรวม 2 ครั้ง
นายพิเชฐ คุณาธรรมรักษ์ รองอธิบดีกรมการขนส่งทางราง กระทรวงคมนาคม เปิดเผยว่า ในช่วงเทศกาลตรุษจีน 2565 ระหว่างวันที่ 28 มกราคม 2565 ถึงวันที่ 1 กุมภาพันธ์ 2565 รวม 5 วัน มีประชาชนใช้บริการระบบราง รวมทั้งสิ้น 3,264,078 คน สูงกว่าประมาณการ จำนวน 299,909 คน หรือมากกว่าประมาณการร้อยละ 10.12 ประกอบด้วย
1.รถไฟระหว่างเมืองของการรถไฟแห่งประเทศไทย (รฟท.) ให้บริการเดินรถวันละ 170 ขบวน มีผู้ใช้บริการรวม 163,091 คน น้อยกว่าประมาณการ 14,974 คน หรือต่ำกว่าประมาณการร้อยละ 8.41 (ประมาณการ 178,065 คน) แบ่งเป็น ผู้โดยสารเชิงพาณิชย์ 55,635 คน และผู้โดยสารเชิงสังคม 107,456 คน มีผู้โดยสารขาออกรวม 80,394 คน และผู้โดยสารขาเข้ารวม 82,697 คน สามารถรองรับผู้โดยสารที่เดินทางได้อย่างเพียงพอและไม่มีผู้โดยสารตกค้าง
ซึ่งพบว่า สายใต้มีผู้ใช้บริการมากสุดถึง 47,121 คน (ผู้โดยสารขาออก 23,512 คน ผู้โดยสารขาเข้า 23,609 คน)
รองลงมาคือสายตะวันออกเฉียงเหนือ 42,570 คน (ผู้โดยสารขาออก 21,104 คน ผู้โดยสารขาเข้า 21,466 คน) สายเหนือ 38,154 คน (ผู้โดยสารขาออก 19,123 คน ผู้โดยสารขาเข้า 19,031 คน) สายตะวันออก 21,551 คน (ผู้โดยสารขาออก 9,985 คน ผู้โดยสารขาเข้า 11,566 คน) และสายมหาชัย/แม่กลอง 13,695 คน(ผู้โดยสารขาออก 6,670 คน ผู้โดยสารขาเข้า 7,025 คน)
2. ระบบรถไฟฟ้าในเขตกรุงเทพมหานครและปริมณฑล รวมรถไฟฟ้าชานเมือง(สายสีแดง) สะสม 5 วัน จัดขบวนรถไฟฟ้าวิ่งให้บริการปกติและเพิ่มเที่ยวเสริมอีกจำนวน 63 เที่ยววิ่ง โดยมีผู้ใช้บริการ 3,100,987 คนต่อเที่ยว มากกว่าประมาณการ 314,883 คนต่อเที่ยว หรือมีผู้มาใช้บริการระบบรถไฟฟ้าสูงกว่าประมาณการร้อยละ 11.30 (ประมาณการ 2,786,104 คนต่อเที่ยว) ประกอบด้วย Airport Rail Link 145,230 คน สายสีแดง 50,182 คน สายฉลองรัชธรรม (สีม่วง) 116,318 คน สายเฉลิมรัชมงคล (สีน้ำเงิน) 864,143 คน และรถไฟฟ้าบีทีเอส (สีเขียวและสีทอง) 1,925,114 คน
สำหรับด้านความปลอดภัย ช่วง 5 วันตลอดช่วงเทศกาลตรุษจีน 2565 ที่ผ่านมา มีเหตุอันตรายทางรางรวม 7 ครั้ง มีผู้เสียชีวิต 4 รายและผู้บาดเจ็บ 1 ราย ประกอบด้วย ขบวนรถไฟชนยานพาหนะ 3 ครั้งมีผู้เสียชีวิต 2 ราย และผู้บาดเจ็บ 1 ราย ขบวนรถไฟชนคน 2 ครั้ง มีผู้เสียชีวิต 2 ราย ไม่มีผู้บาดเจ็บ และยานพหานะจอดกีดขวางทางรถไฟ 2 ครั้ง ไม่มีผู้เสียชีวิตหรือผู้บาดเจ็บ ส่วนระบบรถไฟฟ้าขัดข้อง 2 ครั้ง ประกอบด้วย ขบวนรถไฟฟ้า BTS ขัดข้องระหว่างสถานีวงเวียนใหญ่กับสถานีโพธิ์นิมิตร ฝั่งปลายทางสถานีบางหว้า และระบบรถไฟชานเมืองสายสีแดงมีอุปกรณ์ตรวจจับนับเพลาล้อที่สถานีการเคหะฝั่งขาเข้าขัดข้องส่งผลขบวนรถล่าช้า 1 เที่ยว
ทั้งนี้ กรมการขนส่งทางราง (ขร.) อยู่ระหว่างดำเนินการสอบสวนอุบัติเหตุเชิงลึก กรณีขบวนรถไฟชนรถบรรทุกในเขตพื้นที่จังหวัดอุดรธานี ที่ส่งผลให้มีผู้เสียชีวิต 2 ราย เพื่อหาสาเหตุของการเกิดอุบัติเหตุ และเสนอแนวทางการป้องกัน แก้ไขเสนอต่อกระทรวงคมนาคม เพื่อป้องกันมิให้เกิดอุบัติเหตุในลักษณะนี้ขึ้นอีกในอนาคต
วันพุธที่ 13 ตุลาคม 2564
คำกล่าวน้อมรำลึกในพระมหากรุณาธิคุณ เนื่องในวันคล้ายวันสวรรคต พระบาทสมเด็จพระบรมชนกาธิเบศร มหาภูมิพลอดุลยเดชมหาราช  บรมนาถบพิตร
คำกล่าวน้อมรำลึกในพระมหากรุณาธิคุณ เนื่องในวันคล้ายวันสวรรคต พระบาทสมเด็จพระบรมชนกาธิเบศร มหาภูมิพลอดุลยเดชมหาราช  บรมนาถบพิตร
เนื่องในวันคล้ายวันสวรรคตของพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ในวันนี้ ข้าพระพุทธเจ้า พลเอกประยุทธ์ จันทร์โอชา นายกรัฐมนตรี พร้อมด้วยคณะรัฐมนตรี ข้าราชการ และพสกนิกรชาวไทย ทุกหมู่เหล่า ต่างน้อมจิตมั่นร้อยรวมดวงใจเป็นหนึ่งเดียวกัน เพื่อแสดงความจงรักภักดี และน้อมรำลึกในพระมหากรุณาธิคุณอันหาสุดมิได้
ปวงข้าพระพุทธเจ้าต่างประจักษ์ชัดแจ้งที่ตลอดรัชสมัยของพระบาทสมเด็จ พระบรมชนกาธิเบศร มหาภูมิพลอดุลยเดชมหาราช บรมนาถบพิตร ทรงปกครองอาณา ประชาราษฎร์ด้วยทศพิธราชธรรม และทรงบำเพ็ญพระราชกรณียกิจเป็นอเนกประการ เพื่อวางรากฐานการพัฒนาประเทศให้มีความเจริญก้าวหน้าอย่างมั่นคง ทรงเป็น พระมหากษัตริย์นักพัฒนา และเป็นศูนย์รวมจิตใจของคนในชาติ พระราชกรณียกิจ น้อยใหญ่ที่ทรงปฏิบัติบำเพ็ญด้วยพระราชวิริยอุตสาหะ ยังคงผลิดอกออกผลและ สร้างความผาสุกร่มเย็นแก่พสกนิกรจวบจนกาลปัจจุบัน โดยเฉพาะอย่างยิ่ง “ศาสตร์แห่ง พระราชา” ซึ่งยังประโยชน์อันไพศาลแก่พสกนิกรและผืนแผ่นดินไทย ด้วยพระราช ปณิธานที่ทรงมุ่งหวังให้ปวงประชาสามารถดำเนินชีวิตได้อย่างมีคุณภาพ และเกิด การพัฒนาประเทศอย่างสมดุลและยั่งยืน
ด้วยพระมหากรุณาธิคุณอันล้นพ้น พระองค์จึงสถิตอยู่ในดวงใจของ ทวยราษฎร์ตลอดมา ทรงเป็นมิ่งขวัญ เป็นกำลังใจ และกำลังศรัทธาของชาวไทย ทุกหมู่เหล่า ด้วยสำนึกในพระมหากรุณาธิคุณอันหาที่สุดมิได้ข้าพระพุทธเจ้าทั้งหลาย จักขอสืบสานพระราชปณิธานด้วยความจงรักภักดี จะยึดมั่นในการปฏิบัติดี เพื่อรักษาชาติ บ้านเมือง และสร้างสรรค์คุณประโยชน์แก่ประเทศชาติและประชาชนสืบไป
ในโอกาสนี้ ขอให้ผู้ที่ชุมนุมกัน ณ สถานที่แห่งนี้และสถานที่ต่าง ๆ พร้อมใจกันยืน สงบนิ่ง เพื่อน้อม รำลึกถึงพระมหากรุณาธิคุณอันหาที่สุดมิได้ ของพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ผู้ทรงเป็นที่รักยิ่งของปวงชนชาวไทย และขอเทิดทูนพระองค์ไว้เหนือเกล้าเหนือกระหม่อม ตราบนิจนิรันดร์
วันอังคารที่ 11 มกราคม 2565
ครม.เห็นชอบหลักการร่างมาตรการสนับสนุนสตรีเป็นพลังสำคัญทางเศรษฐกิจ ขยายเวลาเปิดศูนย์เด็กเล็ก ข้าราชการชายลาช่วยดูลูกได้ 15 วัน ไม่ต้องติดต่อกัน ข้าราชการหญิงลาคลอดเพิ่มได้
ครม.เห็นชอบหลักการร่างมาตรการสนับสนุนสตรีเป็นพลังสำคัญทางเศรษฐกิจ ขยายเวลาเปิดศูนย์เด็กเล็ก ข้าราชการชายลาช่วยดูลูกได้ 15 วัน ไม่ต้องติดต่อกัน ข้าราชการหญิงลาคลอดเพิ่มได้
วันที่ 11 มกราคม 2565 นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยหลังการประชุมคณะรัฐมนตรี (ครม.) เมื่อวันที่ 11 มกราคม 2565 ว่า ครม.เห็นชอบหลักการร่างมาตรการสนับสนุนสตรีให้เป็นพลังสำคัญทางเศรษฐกิจ ตามที่กระทรวงการพัฒนาสังคมและความมั่นคงของมนุษย์เสนอ เพื่อเป็นมาตรการคุ้มครอง สนับสนุน และอำนวยความสะดวกให้ผู้หญิงสามารถเข้ามามีบทบาททางด้านเศรษฐกิจ ช่วยสร้างการมีส่วนร่วมของผู้ชายในการเลี้ยงดูบุตร และสร้างกลไกการพัฒนาเด็กเพื่อลดภาระให้กับผู้หญิงที่ทำงาน ซึ่งสอดคล้องกับหลักการตามรัฐธรรมนูญและอนุสัญญาว่าด้วยการขจัดการเลือกปฏิบัติต่อสตรีในทุกรูปแบบ (CEDAW) ที่ไทยเข้าร่วมเป็นรัฐภาคี ซึ่งมาตรการนี้ครอบคลุม 3 กลุ่มเป้าหมาย คือ 1)กลุ่มแรงงานหญิงทั้งในระบบและนอกระบบ จำนวน 17,366,400 คน 2)กลุ่มแม่เลี้ยงเดี่ยว จำนวน 1,061,082 คน และ 3)กลุ่มผู้หญิงสูงอายุที่เป็นผู้เลี้ยงดูเด็ก จำนวน 379,347 คน
สำหรับมาตรการสนับสนุนให้สตรีเป็นพลังสำคัญทางเศรษฐกิจ ประกอบด้วย 3 มาตรการย่อย ดังนี้
1.จัดบริการศูนย์พัฒนาเด็กเล็กอายุต่ำกว่า 3 ปี โดยขยายบริการของศูนย์พัฒนาเด็กเล็กหรือสถานรับเลี้ยงเด็กให้รับอายุ 0 - 3 ปี และขยายเวลาเปิด – ปิดศูนย์พัฒนาเด็กเล็กหรือสถานรับเลี้ยงเด็กให้สอดคล้องกับวิถีชีวิตคนทำงานตามบริบทของพื้นที่
2.ส่งเสริมการลาของสามี (ข้าราชการชาย) เพื่อช่วยภรรยาดูแลบุตรหลังคลอด โดยให้ข้าราชการชายมีสิทธิลาได้ 15 วันทำการ เป็นช่วงๆ ไม่ติดต่อกันจนครบวันลา (จากเดิมที่ให้ลาครั้งหนึ่งติดต่อกันได้ ไม่เกิน 15 วันทำการ)
3.ขยายวันลาคลอดของแม่ (ข้าราชการหญิง) โดยได้รับค่าจ้าง ซึ่งระเบียบเดิมข้าราชการหญิงสามารถลาคลอดบุตรได้ไม่เกิน 90 วัน และข้าราชการหญิงที่ลาคลอดบุตรแล้ว หากประสงค์ลากิจส่วนตัวเพื่อเลี้ยงดูบุตร ให้มีสิทธิลาต่อเนื่องจากการลาคลอดบุตรได้ไม่เกิน 150 วันทำการ โดยไม่ได้รับเงินเดือน ซึ่งมาตรการใหม่นี้ ข้าราชการหญิงสามารถลาคลอดบุตรได้ 98 วัน (เพิ่มขึ้นจากเดิม 8 วัน) โดยได้รับค่าจ้าง และเมื่อครบ 98 วันแล้ว สามารถลาเพิ่มได้อีกไม่เกิน 90 วัน โดยได้รับเงินเดือนร้อยละ 50 ของเงินเดือน รวมวันลาคลอดทั้งสิ้น 188 วัน หรือประมาณ 6 เดือน ซึ่งสอดคล้องกับแนวทางที่องค์การอนามัยโลกและกองทุนเพื่อเด็กแห่งสหประชาชาติระบุว่า ควรให้บุตรได้รับนมแม่เพียงอย่างเดียวในช่วง 6 เดือนแรกหลังคลอด
ประโยชน์ที่ได้รับจากมาตรการนี้ คือ 1)ขจัดการเลือกปฏิบัติต่อผู้หญิงด้านการจ้างงาน ทำให้เกิดนโยบายที่มีลักษณะเป็นมิตรกับผู้หญิง สร้างความเท่าเทียมระหว่างเพศ 2)ส่งเสริมให้สามีมีส่วนร่วมในการดูแลบุตร 3)ปรับเปลี่ยนจำนวนวันลาคลอดของข้าราชการให้เท่ากับภาคเอกชน 4)สนับสนุนนโยบายการเลี้ยงลูกด้วยนมแม่ตามเกณฑ์องค์การอนามัยโลกที่ส่งเสริมการเลี้ยงลูกด้วยนมแม่อย่างเดียวนาน 6 เดือน
นางสาวรัชดากล่าว เพิ่มเติมว่า ที่ประชุม ครม. เห็นชอบในหลักการเบื้องต้นของมาตรการและให้กระทรวงการพัฒนาสังคมและความมั่นคงของมนุษย์รับข้อเสนอแนะจากหน่วยงานที่เกี่ยวข้องไปพิจารณาหาข้อสรุปที่ชัดเจน ก่อนเสนอให้สำนักงานคณะกรรมการข้าราชการพลเรือนและหน่วยงานกลางบริหารทรัพยากรบุคลลในส่วนราชการต่างๆ ดำเนินการปรับแก้ระเบียบต่อไป
...................................
วันอังคารที่ 30 พฤศจิกายน 2564
กรมศุลกากรจับกุมชาวปากีสถานลักลอบนำเข้าเฮโรอีนและเคตามีน มูลค่ากว่า 95 ล้านบาท
กรมศุลกากรร่วมแถลงข่าวจับกุมผู้โดยสารชายชาวปากีสถาน 2 คน ลักลอบนำเข้าเฮโรอีน น้ำหนักรวมสิ่งห่อหุ้ม 1.1 กก. และเคตามีน น้ำหนักรวมสิ่งห่อหุ้ม 30.6 กก. รวมมูลค่ากว่า 95 ล้านบาท ณ กรมศุลกากร
วันนี้ (30 พฤศจิกายน 2564) กรมศุลกากร พร้อมด้วยสำนักงานคณะกรรมการป้องกันและปราบปรามยาเสพติด กองบัญชาการตำรวจปราบปรามยาเสพติด และศูนย์รักษาความปลอดภัย กองบัญชาการกองทัพไทย ร่วมกันแถลงข่าวจับกุมผู้โดยสารชายชาวปากีสถาน 2 คน ลักลอบนำเข้าเฮโรอีน น้ำหนักรวมสิ่งห่อหุ้ม 1.1 กก. และเคตามีน น้ำหนักรวมสิ่งห่อหุ้ม 30.6 กก. รวมมูลค่ากว่า 95 ล้านบาท ณ กรมศุลกากร
นายพชร อนันตศิลป์ อธิบดีกรมศุลกากร เปิดเผยว่า กรมศุลกากรและหน่วยงานที่เกี่ยวข้อง ได้เพิ่มความเข้มงวดในการป้องกันและสกัดกั้นยาเสพติดให้โทษ โดยเมื่อวันที่ 29 พฤศจิกายน 2564 กรมศุลกากรใช้ข้อมูลทางการข่าวและข้อมูลความเสี่ยง เพื่อเฝ้าระวังการลักลอบนำเข้าสิ่งผิดกฎหมาย ได้ทำการตรวจค้นผู้โดยสารชายชาวปากีสถาน
2 ราย ขณะผ่านเข้าช่องตรวจผู้โดยสารไม่มีสิ่งของต้องสำแดง (ช่องเขียว) บริเวณห้องโถงผู้โดยสารขาเข้า ท่าอากาศยานสุวรรณภูมิ ซึ่งเดินทางมาจากท่าอากาศยานนานาชาติจินนาห์ เมืองการาจี ประเทศปากีสถาน ผ่านท่าอากาศยานนานาชาติดูไบ ประเทศสหรัฐอาหรับเอมิเรตส์ ปลายทางท่าอากาศยานสุวรรณภูมิ ประเทศไทย โดยสายการบิน
เอมิเรตส์ แอร์ไลน์ ผลการตรวจค้นพบ ยาเสพติดให้โทษ ประเภทที่ 1 (เฮโรอีน) น้ำหนักรวมสิ่งห่อหุ้ม 1.1 กิโลกรัม และวัตถุที่ออกฤทธิ์ต่อจิตและประสาท ประเภทที่ 2 (เคตามีน) น้ำหนักรวมสิ่งห่อหุ้ม 30.6 กิโลกรัม บรรจุอยู่ในบรรจุภัณฑ์ชาผงสำเร็จรูป ของกลางดังกล่าวเก็บในกระเป๋าสัมภาระปะปนกับบรรจุภัณฑ์ที่เป็นชาผงสำเร็จรูปปกติ เพื่ออำพรางไม่ให้เจ้าหน้าที่ตรวจพบ รวมมูลค่า 95,100,000 บาท
จากการสอบสวน ผู้ต้องหาให้การว่าได้รับว่าจ้างจากชายชาวปากีสถาน อาศัยอยู่ประเทศปากีสถาน ให้ตนและเพื่อนลักลอบนำยาเสพติดให้โทษ ประเภทที่ 1 (เฮโรอีน) และวัตถุที่ออกฤทธิ์ต่อจิตและประสาท ประเภทที่ 2 (เคตามีน) เข้าประเทศไทย ทั้งนี้ การกระทำดังกล่าวเป็นความผิดตามมาตรา 242 ประกอบมาตรา 166 และมาตรา 252 แห่งพระราชบัญญัติศุลกากร พ.ศ. 2560 และพระราชบัญญัติยาเสพติดให้โทษ พ.ศ. 2522 และพระราชบัญญัติวัตถุที่ออกฤทธิ์ต่อจิตและประสาท พ.ศ. 2559
อนึ่ง สถิติผลงานการจับกุมยาเสพติดของกรมศุลกากร ในปีงบประมาณ 2564 (ตุลาคม 2563 ถึงกันยายน 2564) มีจำนวน 188 ราย มูลค่า 7,566,322,562 บาท ปีงบประมาณ 2565 (ตุลาคม 2564 ถึง ปัจจุบัน) จำนวน 14 ราย มูลค่า 1,075,515,840 บาท
วันพุธที่ 11 สิงหาคม 2564
ประกาศ ขสมก. ประจำวันที่ 11 สิงหาคม 2564​ พบพนักงานติดเชื้อไวรัส COVID-19 จำนวน​ 11 ราย
ประกาศ ขสมก. ประจำวันที่ 11 สิงหาคม 2564​ พบพนักงานติดเชื้อไวรัส COVID-19 จำนวน​ 11 ราย
1) พนักงานขับรถโดยสารธรรมดา สาย 179 เพศชาย อายุ 54 ปี เขตการเดินรถที่ 4
2) พนักงานขับรถโดยสารธรรมดา สาย 84ก เพศชาย อายุ 52 ปี เขตการเดินรถที่ 6
3) พนักงานเก็บค่าโดยสารรถธรรมดา สาย 1 เพศหญิง อายุ 49 ปี เเขตการเดินรถที่ 4
4) หัวหน้างานอุบัติเหตุ เพศหญิง อายุ 58 ปี เขตการเดินรถที่ 1
5) พนักงานเก็บค่าโดยสารรถปรับอากาศ สาย 516 เพศชาย อายุ 50 ปี เขตการเดินรถที่ 7
6) พนักงานเก็บค่าโดยสารรถปรับอากาศ สาย 516 เพศชาย อายุ 55 ปี เขตการเดินรถที่ 7
7) พนักงานเก็บค่าโดยสารรถธรรมดา สาย 179 เพศหญิง อายุ 52 ปี เขตการเดินรถที่ 4
8) พนักงานเก็บค่าโดยสารรถปรับอากาศ สาย 515 เพศชาย อายุ 24 ปี เขตการเดินรถที่ 6
9) พนักงานเก็บค่าโดยสารรถธรรมดา สาย 1 เพศชาย อายุ 51 ปี เขตการเดินรถที่ 4
10) พนักงานเก็บค่าโดยสารรถปรับอากาศ สาย 70 เพศหญิง อายุ 36 ปี (ปัจจุบันปฏิบัติหน้าที่ช่วยงานธุรการ ณ อู่ไทรน้อย เนื่องจากพนักงานตั้งครรภ์)
11) พนักงานเก็บค่าโดยสารรถปรับอากาศ สาย 70 เพศหญิง อายุ 54 ปี เขตการเดินรถที่ 7
วันจันทร์ที่ 16 พฤษภาคม 2565
กระทรวงพาณิชย์เจ้าภาพประชุมรัฐมนตรีการค้าเอเปค 19-22 พ.ค. ส่งสัญญาณความร่วมมือทางเศรษฐกิจเอเชีย-แปซิฟิก อย่างยั่งยืน
กระทรวงพาณิชย์เจ้าภาพประชุมรัฐมนตรีการค้าเอเปค 19-22 พ.ค. ส่งสัญญาณความร่วมมือทางเศรษฐกิจเอเชีย-แปซิฟิก อย่างยั่งยืน
วันนี้ 16 พฤษภาคม 2565 นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า ในวันที่ 19-22 พฤษภาคม นี้ รัฐบาลโดยกระทรวงพาณิชย์จะเป็นเจ้าภาพจัดการประชุมรัฐมนตรีการค้าเอเปค (APEC Ministers Responsible for Trade (MRT) Meeting 2022) ซึ่งมีสมาชิกรวม 21 เขตเศรษฐกิจ โดยการประชุมยังรวมถึงการจัดประชุมภาครัฐ-ภาคเอกชน (Public Private Diaglogue:PPD) ระหว่างรัฐมนตรีการค้าเอเปคกับสภาที่ปรึกษาทางธุรกิจเอเปค (APEC Business Advisory Council: ABAC) เรื่องการขับเคลื่อนการค้าเสรีเอเซีย-แปซิฟิคในช่วงโควิด-19 และการดำเนินงานในอนาคต
ทั้งนี้ ประเทศสมาชิกมีเจตนารมณ์ร่วมกัน ในประเด็นสำคัญ อาทิ
1. ยึดมั่นในระบบการค้าพหุภาคีและการนำไปสู่ผลลัพธ์การประชุมรัฐมนตรีองค์กรการค้าโลก
2. ส่งเสริมการอำนวยความสะดวกทางการค้า
3. ให้ความสำคัญกับความยากง่ายในการประกอบธุรกิจ
4. ให้ความสำคัญในเรื่องการเดินทางข้ามพรมแดนอย่างปลอดภัยและไร้รอยต่อเพื่อฟื้นฟูภาคการท่องเที่ยว
5. เน้นย้ำการใช้เทคโนโลยีดิจิทัลเพื่อสร้างการเติบโตทางเศรษฐกิจสนับสนุนทักษะดิจิทัล
6. ผลักดันเศรษฐกิจชีวภาพเศรษฐกิจหมุนเวียนและเศรษฐกิจสีเขียว (BCG Economy)
7. เน้นการใช้นโยบายการค้าและสิ่งแวดล้อมที่สมดุล เพื่อบรรลุเป้าหมายการพัฒนาอย่างยั่งยืน
8. ขจัดการอุดหนุนเชื้อเพลิงฟอสซิลที่ไม่มีประสิทธิภาพ เขตเศรษฐกิจที่มีความพร้อมอาจจัดทําทางเลือกการคงสถานะการอุดหนุนเชื้อเพลิงฟอสซิลด้วยความสมัครใจ
9. ปรับปรุงพิกัดศุลกากรของสินค้าสิ่งแวดล้อมให้มีความทันสมัย
10. ส่งเสริมโอกาสทางธุรกิจและการเสริมสร้างขีดความสามารถแก่วิสาหกิจขนาดกลาง ขนาดย่อมและรายย่อย สตรีและกลุ่มผู้ด้อยโอกาส
ในส่วนของการหารือร่วมกับภาคเอกชน จะมีการแลกเปลี่ยนความคิดเห็นในเรื่อง พาณิชย์อิเล็กทรอนิกส์ภายใต้ข้อตกลงการค้าเสรี การส่งเสริมบทบาทสตรี และธุรกิจขนาดกลาง ขนาดย่อมและขนาดย่อยให้เข้าสู่ธุรกิจระหว่างประเทศมากขึ้น การลดข้อจำกัดทางการค้าสินค้ายา/เวชภัณฑ์ และมาตรการรับมือประเด็นสิ่งแวดล้อมภายใต้ข้อตกลงการค้าเสรี
“ผลลัพธ์ของการประชุมรัฐมนตรีการค้าเอเปคครั้งนี้ ถือเป็นการส่งสัญญาณความร่วมมือทางเศรษฐกิจในภูมิภาคเอเชีย-แปซิฟิกในการเร่งฟื้นฟูและกระตุ้นการเจริญเติบโตทางเศรษฐกิจของไทยและภูมิภาคอย่างครอบคลุมและยังยืน รวมถึงเชื่อมโยงถึงการเป็นเจ้าภาพเอเปคของไทยในปีนี้ที่จะสนับสนุนบทบาทเด่นของประเทศในเวทีนานาชาติด้วย” นางสาวรัชดา กล่าว
......................